En 32-årig mand med bopæl i Nordjylland er sigtet for manddrab, efter at en 71-årig kvinde søndag morgen blev fundet død i sit hjem i byen Brædstrup, der ligger mellem Silkeborg og Horsens. - Han (den 32-årige sigtede, red.) holder til i Nordjylland, men han har en relation til den dræbte, og yderligere kan vi ikke sige om sagen, fortæller Jesper Brian Jensen, vagtchef ved Sydøstjyllands Politi, til TV Syd . Sydøstjyllands Politi modtog en anmeldelse klokken 07.18 om en livløs person på en adresse i Brædstrup, og cirka en halv time senere kunne de anholde den 32-årige mand med nordjysk adresse. Erkender vold med døden til følge Den 32-årige mand blev fremstillet i grundlovsforhør søndag aften. Ifølge Ekstrabladet sagde den 32-åriges advokat på grundlovsforhøret, at manden nægter sig skyldig i manddrab men erkender vold med døden til følge. Dørene til grundlovsforhøret blev efterfølgende lukket, og pressen havde derfor ikke adgang til den resterende del af forhøret. Familien til den 71-årige kvinde er underrettet.

Opsummering:
En 71-årig kvinde blev søndag morgen fundet død i sit hjem i Brædstrup tæt på Horsens. En mand med bopæl i Nordjylland er sigtet i sagen.